Diari Oficial de la Generalitat Valenciana


Sumari del DOGV 2296, del 24-06-1994 (1994/831786)

ORDRE de 17 de juny de 1994, de les conselleries d'Educació i Ciència i de Treball i Afers Socials, per la qual es convoquen subvencions per al desenvolupament de programes de garantia social, regulats. en l'Ordre de 22 de març de 1994.
--------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/06/17/(1)/dof/vci/html**

### Dades del document

Número de DOGV
:   2296

Data del DOGV
:   24-06-1994

Secció del DOGV
:   DISPOSICIONS GENERALS

Número del document
:   1994/831786


Data del document
:   17-06-1994

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 17 de juny de 1994, de les conselleries d'Educació i Ciència i de Treball i Afers Socials, per la qual es convoquen subvencions per al desenvolupament de programes de garantia social, regulats en l'Ordre de 22 de març de 1994. [94/4308]  
La Llei Orgànica 1/1990, de 3 d'octubre, d'Ordenació General del Sistema Educatiu (BOE de 4 d'octubre), estableix en l'article 63.1 que els poder públics desenvoluparan accions de caràcter compensatori, en relació amb les persones, grups i àmbits territorials que es troben en situacions desfavorables.  
Per altra part, l'article 23.2 de l'esmentada llei orgànica estableix la necessitat d'organitzar programes específics de garantia social per als alumnes que no assolesquen els objectius de l'educació secundària obligatòria, a fi de proporcionar-los una formació bàsica i professional que els permeta incorporar-se a la vida activa o prosseguir els seus estudis, i promoure la col·laboració de l'administració local amb les administracions educatives en el desenvolupament d'aquests programes.  
En aquest sentit, l'article 18.2 del Decret 47/1992, de 30 de març, del Govern Valencià (DOGV de 6 d'abril), disposa que la Conselleria d'Educació i Ciència regularà els programes específics de garantia social, podrà promoure convenis amb altres administracions i institucions públiques o privades per realitzar-los i facilitarà els recursos materials i personals que contribuesquen a l'eficàcia d'aquests programes.  
Finalment, l'Ordre de 22 de març de 1994, de les conselleries d'Educació i Ciència i de Treball i Afers Socials, (DOGV de 18 de maig), regula els programes de garantia social durant el període d'implantació anticipada del segon cicle de l'educació secundària obligatòria, estableix els seus objectius, els col·lectius a que es dirigeixen i les modalitats d'actuacions, atribuint a les conselleries d'Educació i Ciència i de Treball i Afers Socials la regulació específica de les condicions d'implantació dels diferents programes.  
Per tot això i fent ús de les facultats que ens confereix l'art. 35 de la Llei 5/1983, de 30 de desembre, de Govern Valencià (DOGV de 30 de desembre):  
ORDENEM:  
Article primer. Objecte de les subvencions  
1. Les conselleries d'Educació i Ciència i de Treball i Afers Socials, dins els límits pressupostaris aprovats amb aquesta finalitat, concediran subvencions destinades al finançament de programes de garantia social que s'ajusten als col·lectius i a les modalitats definides en aquesta ordre i en l'Ordre de 22 de març de 1994.  
2. Tots els programes regulats en aquesta ordre tindran caràcter gratuït per als alumnes que hi participen.  
Article segon. Dotació econòmica  
L'import global màxim que es podrà assignar en concepte de tals ajudes serà de 543.126.802 PTA, distribuïdes en dues fases.  
La primera fase es finançarà a càrrec de les línies de subvenció de la Conselleria d'Educació i Ciència 4.08 i 7.01, ambdues de la secció, servei i programa 16.71.791.72, dels pressupostos de 1994, per un import, cadascuna d'elles de 402.254.666 PTA.  
La segona fase dels programes de garantia social que es realitzarà durant el primer semestre de l'exercici de 1995, serà finançada per la Conselleria de Treball i Afers Socials per una quantia màxima de 363.033.577 de PTA, condicionada a l'existència de consignació pressupostària en el susdit exercici.  
Article tercer. Import de les subvencions  
1. L'import de la subvenció per cada programa de garantia social assolirà un màxim de 4.000.000 de pessetes en cadascuna de les fases esmentades en l'article anterior i es podrà destinar als següents conceptes:  
a) Costos de personal formador.  
b) Ajudes als alumnes.  
c) Assegurança d'accidents dels alumnes i de responsabilitat civil.  
d) Adquisició de material educatiu, despeses de funcionament i d'ajuda a l'equipament que el programa origine en els locals on es realitze la formació dels joves, que dependran del perfil professional que calga desplegar i de la infrastructura i recursos que hi calga.  
2. En cap cas l'import de l'ajuda no podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ems públics o privats, supere el cost de l'acció que cal desenvolupar per part de l'entitat promotora i l'administració podrà exigir una garantia suficient segons que estableix el text refós de la Llei d'Hisenda Pública de la Generalitat Valenciana.  
Article quart. Entitats promotores  
Podran ser destinataris de les subvencions les corporacions locals i/o supramunicipals i altres administracions i institucions públiques o privades, sense ànim de lucre, que desenvolupen els programes de garantia social sol·licitats, en l'àmbit territorial de la Comunitat Valenciana, d'acord amb el que regula aquesta ordre i en l'Ordre de 22 de març de 1994.  
Les corporacions locals i/o supramunicipals podran contractar, parcialment o totalment, la gestió dels programes de garantia social amb entitats sense ànim de lucre.  
Article cinquè. Modalitats  
Les modalitats dels programes a què es destinen les ajudes regulades en aquesta ordre, que tindran sempre com a referent la connexió amb el món del treball, es configuraran segons les següents prioritats:  
Modalitat 1. Formació-ocupació, quan l'àrea de formació professional específica incorpore la realització d'un treball productiu relacionat amb el seu àmbit professional, mitjançant contracte de treball.  
Modalitat 2. Formació amb pràctiques en empreses, quan l'àrea de formació específica incloga la realització de pràctiques formatives en centres de treball.  
Modalitat 3. Formació sense pràctiques en empreses, quan l'àrea de formació professional específica es realitze exclusivament en el mateix centre formatiu.  
Article sisè. Alumnes  
Els destinataris d'aquests programes, que seran en tot cas joves menors de 22 anys i que complesquen, si més no, 16 en l'any natural d'iniciació del programa, són els descrits en l'article quart de l'Ordre de 22 de març de 1994, de les conselleries d'Educació i Ciència i de Treball i Afers Socials, i que componen els següents col·lectius d'atenció prioritària:  
Col·lectiu 1. Joves desescolaritzats en el marc de la implantació anticipada de la LOGSE.  
Col·lectiu 2. Joves desescolaritzats que no posseesquen la titulació acadèmica de graduat escolar o que, havent assolit aquesta titulació, no hagen aconseguit el títol de formació professional de primer grau, i que configuren col·lectius en risc d'inadaptació social.  
Col·lectiu 3. Joves internats en institucions penitenciàries.  
Col·lectiu 4. Alumnes amb necessitats educatives especials que hagen cursat l'escolarització bàsica, tant en centres ordinaris com en centres d'educació especial.  
Es prioritzarà la participació, en qualsevol dels programes, dels alumnes que oferesquen majors possibilitats d'inserció sòcio-laboral i de reinserció educativa.  
En les modalitats establertes en l'article cinquè, i per al supòsit d'alumnes que complesquen 16 anys en l'any natural en què comencen el programa, s'hi seguirà el que disposa l'article 6 de la Llei 8/80, de 10 de març, de l'Estatut dels Treballadors.  
Article setè. Composició dels grups.  
Aquests programes es desenvoluparan en grups amb un mínim de 10 alumnes i un màxim de 15, per a joves pertanyents als col·lectius 1, 2 i 3. Quan en algun d'aquests grups s'integren alumnes amb necessitats educatives especials, el nombre màxim serà de 12 i no es podran incorporar per programa més de tres alumnes d'aquestes característiques.  
Els programes destinats, exclusivament, a alumnes amb necessitats educatives especials, col·lectiu 4, es desenvoluparan en grups amb un mínim de 5 alumnes i un màxim de 10.  
Article vuitè. Estructura dels programes  
1. Els programes de garantia social tindran l'estructura que es defineix en l'apartat sisè de l'Ordre de 22 de març de 1994.  
2. Les modalitats 1 i 2 descrites en l'article cinquè d'aquesta ordre, adaptaran convenientment el temps assignat a l'àrea de formació professional específica.  
3. Els programes destinats exclusivament per a alumnes amb necessitats educatives especials adequaran les àrees de formació bàsica i de formació i orientació laboral a les possibles ocupacions que aniran a ocupar-se. En qualsevol cas, es dedicarà especial atenció a l'entrenament de tasques d'autoatenció, autonomia personal i hàbits de treball.  
Article novè. Formadors  
L'equip docent es responsabilitzarà de la formació, tutoria, seguiment i avaluació dels joves al llarg del programa.  
En el desenvolupament de les modalitats 1 i 2 es realitzarà un seguiment per part d'aquest equip en els mateixos centres de treball on els alumnes realitzen les pràctiques o en els centres de treball en què estiguen contractats, amb la finalitat de verificar el compliment dels objectius del programa.  
En els programes en què participen alumnes amb necessitats especials, es podrà comptar amb la intervenció d'altres professionals en funció de les característiques d'aquells i caldrà fer constar aquest aspecte en el projecte d'actuació.  
Article deu. Projecte d'actuació  
1. Les entitats promotores responsables del desenvolupament d'un programa de garantia social hauran de presentar el projecte d'actuació, que comprendrà els aspectes següents:  
a) Descripció de les característiques del grup de joves a què es dirigeix el projecte i el col·lectiu al qual pertany.  
b) Descripció de la modalitat elegida per a cada programa.  
c) Selecció dels perfils professionals que es desenvoluparan en l'àrea de formació professional específica, tenint-hi en compte que ha de respondre a la demanda del mercat de treball del territori.  
d) Objectius que cal assolir des del programa d'acord amb els requeriments del perfil professional seleccionat en el projecte.  
e) Programació d'activitats que cal desplegar des del projecte proposat i la distribució horària.  
f) Coordinador o persona responsable del projecte.  
g) Equip educatiu que, previsiblement, serà contractat per realitzar les diverses àrees o perfil que s'utilitzarà en la seua selecció, tenint en compte el que estableix l'article 7 de l'Ordre de 22 de març de 1994.  
h) Descripció dels locals on es realitzaran les diferents àrees.  
i ) Calendari previst, amb data de començament del projecte i de finalització, i les seues fases.  
j) Memòria econòmica raonada, on s'especifique la quantificació dels recursos necessaris per desenvolupar el projecte, seguint els criteris establerts en l'article tercer d'aquesta ordre. Caldrà fer constar, si s'escau, el cofinançament o la col·laboració en el projecte d'altres entitats.  
2. Les programacions didàctiques de les àrees i activitats compreses en els programes han d'estar articulades prenent com a referència els mòduls continguts en l'àrea de formació professional específica i el treball exercit en el lloc productiu si la modalitat seleccionada ho implica. Aquestes programacions es reelaboraran i es reestructuraran per part de l'equip educatiu al llarg del curs i estaran a disposició de les conselleries escaients.  
3. Les conselleries d'Educació i Ciència i de Treball i Afers Socials assessoraran les entitats promotores en l'elaboració dels projectes d'actuació i les programacions, i aportaran la documentació de suport que calga.  
Article onze. Sol·licituds  
1. Les entitats promotores formalitzaran una única sol·licitud per cada programa de garantia social presentat.  
2. Les sol·licituds d'ajudes, que en model normalitzat estaran disponibles en les direccions territorials d'Educació i de Treball, tindran com a termini de presentació un mes comptador a partir de l'endemà de la publicació d'aquesta convocatòria en el Diari Oficial de la Generalitat Valenciana. Aquestes s'hauran d'enviar perquè siguen trameses a les esmentades direccions territorials, sense perjudici del que estableix l'article 38 de la Llei de Règim Jurídic de les Administracions Públiques i del Procediment Administratiu Comú.  
3. Les peticions de subvenció hauran d'anar acompanyades per la següent documentació:  
\* Sol·licitud de subvenció, que es formalitzarà en el model normalitzat existent a aquest efecte.  
\* Projecte d'actuació.  
\* Estatuts de constitució de l'entitat i acreditació de la seua inscripció en el registre escaient, quan es tracte d'entitats privades sense ànim de lucre.  
\* En el supòsit que l'entitat promotora siga una corporació local, certificació de l'acord del ple o de la comissió de govern que autoritze la sol·licitud.  
\* Acreditació de la representació amb què actua la persona que subscriu la sol·licitud.  
Article dotze. Ampliació, millora i tramitació de les sol·licituds  
Si de l'examen de la documentació aportada per l'interessat, es deduís l'absència d'algun document necessari per a la tramitació del procediment, o s'hi apreciés l'existència d'alguna deficiència, la direcció territorial corresponent requerirà l'entitat promotora perquè, en un termini de 10 dies, repare la falta o adjunte els documents preceptius amb l'advertiment que, si no ho fera així, es procedirà a l'arxiu de l'expedient sense més tràmit.  
Les direccions territorials d'Educació i de Treball, una vegada comprovat que els expedients de sol·licitud compleixen els requisits de la convocatòria, realitzaran l'escaient informe; el qual, juntament amb cada expedient, es trametrà a la Comissió Mixta de Programes de Garantia Social.  
En cap cas el termini de remissió dels expedients podrà excedir d'un mes comptador a partir de l'endemà de l'últim dia hàbil per a la presentació d'instàncies.  
Article tretze. Comissió Mixta de Programes de Garantia Social  
1. La Comissió Mixta de Programes de Garantia Social realitzarà la proposta de resolució de les sol·licituds presentades i supervisarà el correcte desenvolupament dels projectes, que regiran el seu funcionament amb el règim previst per als òrgans col·legiats en el capítol II del títol II de la Llei 30/92, de Règim Jurídic de les Administracions Públiques i del Procediment Administratiu Comú.  
2. La seua composició serà la següent:  
\* President i vicepresident. Seran nomenats conjuntament pel conseller d'Educació i Ciència i pel de Treball i Afers Socials.  
\* Vocals. Existiran quatre vocals, dos d'ells tècnics de la Direcció General de Formació i Inserció Professional de la Conselleria de Treball i Afers Socials i d'altres dos de la Direcció General d'Ordenació i Innovació Educativa de la Conselleria d'Educació i Ciència, nomenats pel director general respectiu.  
\* Secretari. Exercirà les funcions de secretari un dels quatre vocals designats, que serà nomenat per la Comissió Mixta de Programes de Garantia Social.  
3. A les reunions de la comissió podran assistir, amb veu però sense vot, representants dels sindicats més representatius d'acord amb el que estableix la legislació vigent.  
Article catorze. Resolució  
1. Les resolucions d'adjudicació de les subvencions es dictaran en dues fases, d'acord amb el que estableix l'article segon d'aquesta ordre, on escau resoldre la primera al Conseller d'Educació i Ciència i la segona al conseller de Treball i Afers Socials.  
2. El termini màxim de resolució serà per a la primera fase de cinc mesos comptadors des la publicació d'aquesta convocatòria. La segona fase es resoldrà abans del vint-i-vuit d'abril de 1995.  
3. Contra les resolucions dels consellers, que exhaureixen la via administrativa, es podrà interposar, amb la comunicació prèvia d'aquesta intenció a l'òrgan resolutori, recurs contenciós administratiu, sense perjudici de la procedència del recurs extraordinari de revisió quan concórrega alguna de les circumstàncies previstes en l'article 118 de la Llei de Règim Jurídic de les Administracions Públiques i del Procediment Administratiu Comú.  
4. D'acord amb el que estableix l'article 43 de la Llei de Règim Jurídic de les Administracions Públiques i del Procediment Administratiu Comú, i en el supòsit que no es produesca resolució en els terminis establerts en aquest article, aquesta s'entendrà desestimada, sense perjudici de l'obligació de resoldre que, en tot cas, té l'administració.  
Article quinze. Pagament de la subvenció.  
1. El pagament de la subvenció concedida es verificarà de la següent manera:  
a) Primera fase.  
El primer termini, amb un import del 100% de la subvenció concedida, es lliurarà amb l'aportació prèvia de la següent documentació:  
- Relació de participants en el programa de garantia social.  
- Documentació acreditativa d'haver contractat l'escaient assegurança d'accidents i de responsabilitat civil.  
b) Segona fase.  
Les ajudes corresponents a la segona fase es lliuraran en els termes que establirà la resolució d'adjudicació, amb informe previ favorable de la comissió mixta sobre el desenvolupament del programa de garantia social subvencionat.  
La justificació de la primera fase s'efectuarà abans del 31 de gener de 1995. La justificació de les quantitats adjudicades en la segona fase es realitzarà en els terminis que determinarà la resolució de concessió.  
Article setze. Matriculació, avaluació i certificació  
1. Les entitats promotores aportaran a les direccions territorials de Treball i d'Educació escaients, la documentació que aquestes sol·liciten a l'efecte de la matriculació dels alumnes en el programa, i seguiran els criteris establerts mitjançant una instrucció per les direccions generals de Formació i Inserció Professional i d'Ordenació i Innovació Educativa en relació a la selecció d'aquests.  
En les sol·licituds de matrícula dels alumnes amb necessitats educatives especials caldrà aportar certificació del seu grau de minusvàlua, incloent-hi un informe psicopedagògic on es repleguen les necessitats educatives especials que planteja l'alumne.  
2. L'avaluació dels alumnes serà contínua i es farà prenent com a referència els objectius establerts per l'equip educatiu en les programacions didàctiques de les àrees.  
Es realitzarà una avaluació inicial en què s'estudie el nivell d'accés de l'alumnat quant a actituds, capacitats i coneixements bàsics, de forma que el procés d'ensenyament-aprenentatge puga adquirir el caràcter individualitzat que aquests programes requereixen.  
Durant el desenvolupament del programa cada professor farà el seguiment i l'avaluació del component formatiu que realitze i deixarà constància per escrit, dels resultats d'aquesta avaluació contínua en les sessions de seguiment i d'avaluació que l'equip educatiu realitzarà periòdicament, coordinades pel tutor. L'avaluació final, resultat del seguiment i l'avaluació de tot el procés formatiu, podrà ser supervisada per les conselleries de Treball i Afers Socials i d'Educació i Ciència i personal al seu servei podrà presidir la sessió d'avaluació.  
3. Les conselleries d'Educació i Ciència i de Treball i Afers Socials, a través de les direccions territorials d'Educació, emetran un certificat a tots els alumnes que hagen participat en el programa, en el qual constaran, per a les àrees de formació bàsica i de Formació i Orientació Laboral i per a cadascun dels mòduls de l'àrea de formació professional específica, el nombre total d'hores cursades i les qualificacions obtingudes. Les qualificacions s'expressaran per mitjà d'una escala numèrica d'u a deu, sense decimals, i es consideraran positives les qualificacions iguals o superiors a cinc.  
A l'efecte de certificacions, el treball en el lloc productiu desenvolupat es comptabilitzarà en l'àrea de formació professional específica.  
Article disset. Obligacions de les entitats promotores  
L'entitat promotora estarà obligada a exercir les següents actuacions:  
1. Realitzar el programa de garantia social amb els requisits i les condicions que figuren en la resolució aprovatòria.  
Qualsevol variació en el contingut del programa s'haurà de comunicar a l'administració concessora i, sols en el cas que existís aprovació expressa d'aquesta, es podrà executar el projecte amb relació a les condicions de la sol·licitud cursada.  
2. Aportació dels recursos necessaris per al desenvolupament del programa, amb fonament en la resolució aprovatòria i en el projecte d'actuació presentat.  
3. En els casos en que així s'especifique en la resolució, compromís de col·locació assumit per l'entitat.  
4. Justificació, davant l'administració concessora, de l'adscripció dels fons subvencionats als fins per als quals van ser atorgats, en els termes de l'article 47 del Text Refós de la Llei d'Hisenda Pública de la Generalitat Valenciana i en els terminis establerts en l'article quinze d'aquesta ordre.  
5. Subjecció de l'entitat promotora a la supervisió dels programes per personal de les respectives conselleries i a les actuacions de control financer que escaiguen a la Intervenció General.  
6. Aportació, després de la finalització del projecte, de la memòria que es regula en l'article dinou d'aquesta ordre.  
Article divuit. Conseqüències de l'incompliment dels programes de garantia social  
Les direccions territorials podran proposar a l'òrgan resolutori escaient la minoració o el reintegrament total, si s'escau, de les quantitats concedides en els supòsits següents:  
1. Incompliments en la realització del programa de garantia social o que no s'execute.  
2. No justificació de la destinació dels fons adjudicats o incorrecta justificació d'aquests.  
3. Impediments en la tasca fiscalitzadora de l'administració.  
4. Incompliment, si escau, del compromís de col·locació adquirit o no aportació de la memòria justificativa de l'acció.  
5. Qualsevol altra causa que, a parer de l'administració, contravinga les condicions d'aprovació de la subvenció.  
Article dinou. Memòria  
En finalitzar cada programa, l'entitat promotora elaborarà una memòria que comprendrà, si més no, els següents apartats:  
- Resum del desenvolupament del programa.  
- Alumnat participant: procedència, caracterització, continuïtat, baixes i les seues causes.  
- Metodologia i recursos utilitzats.  
- Objectius aconseguits en els diversos plans i àrees.  
- Perspectives d'inserció laboral dels joves.  
- Avaluació general del programa.  
- Conclusions i propostes de millora.  
Aquesta memòria serà presentada davant les direccions territorials d'Educació o de Treball, dins del termini d'un mes posterior a la finalització de l'acció formativa.  
DISPOSICIÓ FINAL  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
Contra aquesta ordre, que exhaureix la via administrativa, es podrà interposar, amb una prèvia comunicació als consellers d'Educació i Ciència i de Treball i Afers Socials, recurs contenciós administratiu, davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua publicació, d'acord amb el que estableix l'article 110 de la Llei 30/1992, de 25 de novembre, de Règim Jurídic de les Administracions Públiques i del Procediment Administratiu Comú i en els articles 57 i 58 de la Llei de la Jurisdicció Contenciosa Administrativa. Tot això sense perjudici que s'interpose qualsevol altre que s'estime procedent.  
València, 17 de juny de 1994  
El conseller d'Educació i Ciència,  
JOAN ROMERO I GONZÁLEZ  
El conseller de Treball i Afers Socials,  
FRANCISCO J. SANAHUJA SANCHIS


Còpia Permalink ELI